78 ùczniaków szkòłów z krézów pùcczégò, wejrowsczégò, lãbòrsczégò i Gdinie mùszało zaprezeńtowac recytowóny abò spiéwóny tekst i przeprowadzëc krótką gôdkã z jurorama. Deją kònkùrsu je to, żebë pòsobné pòkòlenia widzałë, że gôdanié pò kaszëbskù je wôrtnotą i szansą na rozwij. W przekazywanim tëch wôrtnotów pòmôgają kréwny, jaczi dopingùją młodëch artistów – gôdô Jack Chòdakòwsczi – miéwca pùcczégò McDonaldsa i ùdbòdôwôcz kònkùrsu. W ùprocëmnienim do warającëch prawie eliminacjów Rodny Mòwë tuwò nie jidze ò artistną stronã, le w niedzelã dzecë i młodzëzna mùsza przekònac kòmisjã do znajemnotë jãzëka. Wôżnô je charizma – cwierdzy Szëmón Helãd, nôleżnik kòmisje. Nôlepszi sã òkôzelë bëc gimnazjaliscë, w tim karnie kòżdi ùczãstnik béł wëprzédniony.